钦定古今图书集成/理学汇编/学行典/第265卷 > 秦系
## 钦定古今图书集成/理学汇编/学行典/第265卷 > 秦系

按《唐书隐逸传》：“秦系，字公绪，越州会稽人。天宝末，避乱剡溪，北都留守薛兼训奏为右卫率府仓曹参军，
不就，客泉州。南安有九日山，大松百馀章，俗传东晋
时所植。系结庐其上，穴石为研，注《老子》，弥年不出。刺
史薛播数往见之，岁时致羊酒，而系未尝至城门。姜
公辅之谪，见系辄穷日不能去，筑室与相近，忘流落”
之苦。公辅卒，妻子在远，系为葬山下。张建封闻系之
不可致，请就加校书郎。与刘长卿善，以诗相赠答。权
德舆曰：“长卿自以为五言长城，系用偏师攻之，虽老
益壮。”其后东度秣陵，年八十馀卒。南安人思之，为立
于亭，号其山为“高士峰”云。

按：《全唐诗话》：系字公绪，会稽人，自号“东海钓客。韦答
系诗云：‘知掩山扉三十秋，鱼须翠碧满床头。莫道谢
公方在郡，五言今日为君休’。盖以五言得名久矣。系
家剡山，向隐一纪。大历五年，人或以其文闻于留守
薛公，无何，奏系右卫率府仓曹参军，意所不欲，以疾
辞免。因将命者献诗云：‘由来那敢议轻肥，散发行歌’”
自《采薇》。逋客未能忘野兴，辟书令遣脱荷衣。家中匹
妇空相笑，池上群鸥尽欲飞。更乞大贤容小隐，益看
愚谷有光辉。